昌甫送松溪茶蓋云得之晁丈
作者：韓淲
朝代：宋

paragraphs: 章泉寄我松溪茶，北苑雙井未足誇。
蓋以人勝茶亦勝，况復二老文章家。
松溪主人未識面，每鄉往之而咨嗟。
想見讀書坐清晝，薰風兩鬢生霜華。
趙晁婣睦久同志，近知往詣情愈嘉。
慇懃包裹得此茗，歸來奚忍自啜耶。
憐我於晁頗臭味，一旦拜此忻無涯。
亟呼童奴取活水，烹煎試起瓊玉花。
不但愛此瓊玉花，茶因人勝無以加。